b'\n_START_ARTICLE_\nViena\n_START_SECTION_\nSenov\xc4\x97s istorija\n_START_PARAGRAPH_\nArcheologiniai radiniai rodo, kad jau paleolito laikais Vienos teritorijoje buvo apsistoj\xc4\x99 ir jau nuo neolito, Vienos baseine nuolatos gyveno \xc5\xbemon\xc4\x97s. Bronzos am\xc5\xbeiuje gyvavo Laidojimo lauk\xc5\xb3 kult\xc5\xabra, gele\xc5\xbeies am\xc5\xbeiuje\xc2\xa0\xe2\x80\x93 Hal\xc5\xa1tato kult\xc5\xabra. I\xc5\xa1 kelt\xc5\xb3 laik\xc5\xb3 yra \xc5\xbeinomas opidumas ant Leopoldo kalvos ir kelt\xc5\xb3 gyvenviet\xc4\x97, kuri buvo vadinama Vedunia. I a. dabartiniame Vienos miesto centre prie Dunojaus rom\xc4\x97nai \xc4\xafk\xc5\xabr\xc4\x97 karin\xc4\x99 stovykl\xc4\x85 Panonijos provincijos sienos apsaugai, apsupt\xc4\x85 civili\xc5\xb3 miesto Vindobona. Rom\xc4\x97nai \xc4\x8dia buvo \xc4\xafsik\xc5\xabr\xc4\x99 iki V a. Per didij\xc4\xaf taut\xc5\xb3 kraustymas\xc4\xaf jie buvo i\xc5\xa1stumti i\xc5\xa1 regiono._NEWLINE_Prie sienos su Vengrija 976\xc2\xa0m. Babenbergai \xc4\xafk\xc5\xabr\xc4\x97 Ostarr\xc3\xaechi markgrafyst\xc4\x99, kurioje taip pat buvo Viena. Jau XI a. Viena buvo svarbus prekybos miestas ir 1155\xc2\xa0m. ji tapo sostine. Po vieneri\xc5\xb3 met\xc5\xb3 Austrijai buvo suteiktas hercogyst\xc4\x97s statusas, ir Viena tapo hercogo rezidencija. Nuo 1282\xc2\xa0m. vald\xc5\xbei\xc4\x85 per\xc4\x97m\xc4\x97 Habsburgai. Miest\xc4\x85 jie labai puosel\xc4\x97jo ir pl\xc4\x97t\xc4\x97. 1365\xc2\xa0m. buvo \xc4\xafkurtas iki dabar egzistuojantis, pats seniausias voki\xc5\xa1kai kalban\xc4\x8diose \xc5\xa1alyse Vienos universitetas._NEWLINE_Du kartus Viena buvo apgulta Osman\xc5\xb3 imperijos. Pirma apgultis \xc4\xafvyko 1529\xc2\xa0m. rugpj\xc5\xab\xc4\x8dio 27\xc2\xa0\xe2\x80\x93 spalio 14 d., o antroji 1683\xc2\xa0m. liepos 14\xc2\xa0\xe2\x80\x93 rugs\xc4\x97jo 12 d. 1683\xc2\xa0m. rugs\xc4\x97jo 12 d. prie Vienos jungtin\xc4\x97s ATR ir Austrijos paj\xc4\x97gos, vadovaujamos Jono Sobieskio, sutriu\xc5\xa1kino osmanus (Kalenbergo m\xc5\xab\xc5\xa1is). \xc5\xa0ia pergale Osman\xc5\xb3 imperijos puolimas Europoje buvo galutinai sustabdytas ir osmanai buvo i\xc5\xa1varyti net i\xc5\xa1 dalies Vengrijos.\n_START_SECTION_\nNaujieji laikai\n_START_PARAGRAPH_\nDid\xc5\xbeiosios Pranc\xc5\xabz\xc5\xb3 revoliucijos kar\xc5\xb3 metais Viena buvo du kartus, 1804\xc2\xa0m. ir 1809\xc2\xa0m., u\xc5\xbeimta Napoleono armijos. 1804\xc2\xa0m. Viena tapo naujai susik\xc5\xabrusios Austrijos imperijos sostine. 1806\xc2\xa0m. Vienoje buvo paskelbtas \xc5\xa0ventosios Romos Imperijos i\xc5\xa1irimas. Po Napoleono pralaim\xc4\x97jimo mieste vyko Vienos kongresas, kuriame tur\xc4\x97jo b\xc5\xabti sureguliuoti nauji politiniai santykiai Europoje._NEWLINE_1873\xc2\xa0m. Vienoje vyko Pasaulin\xc4\x97 paroda. 1890\xc2\xa0m. vasario 1 d. pirm\xc4\x85 kart\xc4\x85 buvo surengtas Vienos Balius. Apie 1900 metus Viena buvo ne tik did\xc5\xbeiul\xc4\x97s imperijos Centrin\xc4\x97je Europoje sostin\xc4\x97, bet ir tre\xc4\x8dias pagal dyd\xc4\xaf metropolis po Londono ir Pary\xc5\xbeiaus. Vienos kult\xc5\xabr\xc4\x85 suformavo imperatoriaus dvaras ir aristokratija. Dauguma \xc5\xa1ios praeities p\xc4\x97dsak\xc5\xb3 i\xc5\xa1liko iki m\xc5\xabs\xc5\xb3 dien\xc5\xb3 ir kelia nostalgij\xc4\x85 pranykusiai didyb\xc4\x97s erai, kuri lig\xc5\xa1iol atpa\xc5\xbe\xc4\xafstama Vienoje.\n_START_SECTION_\nAustrijos respublika\n_START_PARAGRAPH_\nPo Pirmojo pasaulinio karo i\xc5\xa1iro Austrijos-Vengrijos imperija ir buvo sukurta Vokie\xc4\x8di\xc5\xb3 Austrija. 1919\xc2\xa0m. rugs\xc4\x97jo 10 d. pasira\xc5\xa1yta Sen \xc5\xbdermeno sutartis. Ratifikuojant \xc5\xa1i sutart\xc4\xaf spalio 21 d. Vokie\xc4\x8di\xc5\xb3 Austrija pervadinta \xc4\xaf Austrij\xc4\x85. Viena tapo naujai susik\xc5\xabrusios valstyb\xc4\x97s sostine. 1922\xc2\xa0m. sausio 1 d. Viena buvo atskirta nuo \xc5\xbdemutin\xc4\x97s Austrijos \xc5\xbeem\xc4\x97s ir tapo atskira Austrijos \xc5\xbeeme, i\xc5\xa1skyrus 1934\xe2\x80\x931945 metus. Po Antrojo pasaulinio karo Viena, kaip ir Austrija, buvo padalinta \xc4\xaf keturis (JK, JAV, Pranc\xc5\xabzijos, Taryb\xc5\xb3 S\xc4\x85jungos) sektorius, bet tur\xc4\x97jo Tarptautin\xc4\x99 Zon\xc4\x85 centre. Taip padalinta buvo iki 1955\xc2\xa0m._NEWLINE_V\xc4\x97liau mieste \xc4\xafsik\xc5\xabr\xc4\x97 arba atidar\xc4\x97 savo filial\xc4\x85 daug tarptautini\xc5\xb3 organizacij\xc5\xb3, toki\xc5\xb3 kaip JTO, TATENA, OPEC ir kt. 2001\xc2\xa0m. Vienos senamiestis buvo \xc4\xafra\xc5\xa1ytas \xc4\xaf UNESCO Pasaulio paveldo s\xc4\x85ra\xc5\xa1\xc4\x85. \xc5\xa0iuo met\xc5\xb3 Viena, tarptautini\xc5\xb3 \xc4\xafvertinim\xc5\xb3, yra laikoma vienu i\xc5\xa1 geriausi\xc4\x85 pragyvenimo lyg\xc4\xaf turin\xc4\x8di\xc5\xb3 miest\xc5\xb3 pasaulyje, 2009\xc2\xa0m. pasiek\xc4\x97 pirm\xc4\x85 rang\xc4\x85 po jo buvo Ciurichas ir \xc5\xbdeneva, kurie liko antroje ir tre\xc4\x8dioje vietoje, ir Vankuveris ketvirtoje.\n_START_SECTION_\nPolitin\xc4\x97 sistema\n_START_PARAGRAPH_\nNuo to to laiko, kai Viena tapo viena i\xc5\xa1 Austrijos \xc5\xbeemi\xc5\xb3, Vienos meras yra taip pat \xc5\xbeem\xc4\x97s valdytojas (vok. Landeshauptmann), o miesto senatas (vok. Stadtsenat) yra \xc5\xbeem\xc4\x97s vyriausyb\xc4\x97 (vok. Landesregierung), savivaldyb\xc4\x97s taryba (vok. Gemeinderat) yra landtagas. 1934\xe2\x80\x931945\xc2\xa0m. \xc5\xa1i konstitucijos taisykl\xc4\x97 negaliojo. Nuo 1994\xc2\xa0m. Vienos meras ir \xc5\xbeem\xc4\x97s valdytojas yra Dr. Michael H\xc3\xa4upl. Vienoje taip pat yra \xc4\xafsik\xc5\xabr\xc4\x99 Austrijos parlamento r\xc5\xabmai ir yra \xc4\xafsik\xc5\xabrusios kitos valstybin\xc4\x97s institucijos.\n_START_SECTION_\nGeografija\n_START_PARAGRAPH_\nViena yra ma\xc5\xbeiausia pagal plot\xc4\x85 Austrijos \xc5\xbeem\xc4\x97 (plotas 414,9 km\xc2\xb2), apsupta \xc5\xbdemutin\xc4\x97s Austrijos \xc5\xbeem\xc4\x97s, kuriai iki 1921\xc2\xa0m. priklaus\xc4\x97. Be to, tai vienintel\xc4\x97 \xc5\xbeem\xc4\x97, kuri nesiriboja su kitomis valstyb\xc4\x97mis. Miestas i\xc5\xa1sid\xc4\x97st\xc4\x99s abipus Dunojaus, Vienos mi\xc5\xa1ko Alpi\xc5\xb3 pa\xc5\xa1lait\xc4\x97je. Viena yra 40\xc2\xa0km nuo Slovakijos sienos, 60\xc2\xa0km nuo Bratislavos._NEWLINE_D\xc4\x97l savo ypatingo statuso kaip miestas-\xc5\xbeem\xc4\x97, Viena, palyginti su kitomis Austrijos \xc5\xbeem\xc4\x97mis, pirmauja u\xc5\xbeimamu plotu skirtu transportui ir statyboms. 11,6\xc2\xa0% visos teritorijos yra u\xc5\xbestatyta \xc5\xbeem\xc4\x97, 11,1\xc2\xa0% gatv\xc4\x97s ir 2,2\xc2\xa0% b\xc4\x97giai. Tuo pat metu Vienoje yra did\xc5\xbeiausias procentas sod\xc5\xb3, kurie sudaro 28,4\xc2\xa0% (117,76 km\xc2\xb2). Vandenys sudaro 4,5\xc2\xa0%, tik Burgenlande vanden\xc5\xb3 procentas yra didesnis. Viena yra viena i\xc5\xa1 keturi\xc5\xb3 Austrijos \xc5\xbeemi\xc5\xb3, kuriose yra u\xc5\xbesiimama vyndaryste. 1,6\xc2\xa0% u\xc5\xbeima vynuogynai. Mi\xc5\xa1kai dengia 17,8\xc2\xa0% miesto ploto, o dirbama \xc5\xbeem\xc4\x97 sudaro 14,8\xc2\xa0%.\n_START_SECTION_\nKlimatas\n_START_PARAGRAPH_\nKlimatas vidutini\xc5\xb3 platum\xc5\xb3, pereinantis i\xc5\xa1 j\xc5\xabrinio \xc4\xaf \xc5\xbeemynin\xc4\xaf, kur\xc4\xaf \xc4\xaftakoja j\xc5\xabrinis i\xc5\xa1 vakar\xc5\xb3 ir \xc5\xbeemyninis i\xc5\xa1 ryt\xc5\xb3. Metin\xc4\x97 temperat\xc5\xabra stipriai svyruoja. Vienoje, palyginti, i\xc5\xa1krenta gan\xc4\x97tinai ma\xc5\xbeai krituli\xc5\xb3 ir vyrauja ilgi sausi periodai. \xc5\xbdiemos, palyginti su kitomis Austrijos dalimis, yra \xc5\xa1velnios. Vidutin\xc4\x97 metin\xc4\x97 temperat\xc5\xabra, miesto centre yra 11,4\xc2\xa0\xc2\xb0C, o kra\xc5\xa1tuose 10,2\xc2\xa0\xc2\xb0C. Vidutin\xc4\xaf krituli\xc5\xb3 kiek\xc4\xaf sudaro 600\xc2\xa0mm, miesto vakaruose 741,5\xc2\xa0mm, o rytuose tik 514,5\xc2\xa0mm.\n_START_SECTION_\nEkonomika\n_START_PARAGRAPH_\nViena yra vienas i\xc5\xa1 turtingiausiu Europos S\xc4\x85jungos region\xc5\xb3. Viena atsiliko tik nuo Londono, Liuksemburgo, Briuselio bei Hamburgo. Tarptautiniu mastu Viena yra laikoma auk\xc5\xa1to lygio miestu._NEWLINE_Vienoje yra \xc4\xafsik\xc5\xabrusi Vienos vertybini\xc5\xb3 popieri\xc5\xb3 bir\xc5\xbea\xc2\xa0\xe2\x80\x93 vienintel\xc4\x97 vertybini\xc5\xb3 popieri\xc5\xb3 bir\xc5\xbea Austrijoje. Nuo 2010\xc2\xa0m. Viena tapo CEE Stock Exchange Group b\xc5\xabstine, kuri kaip dukterin\xc4\x97 \xc4\xafmon\xc4\x97 priklauso ne tik Vienos, bet ir Budape\xc5\xa1to, Liublianos ir Prahos bir\xc5\xbeoms._NEWLINE_Pagal 2001\xc2\xa0m. apskai\xc4\x8diavimus, mieste dirbo 821 458 tukst. \xc5\xbemoni\xc5\xb3 i\xc5\xa1 kuri\xc5\xb3 87 691 tukst. dirbo \xc4\xafmon\xc4\x97se. Daugiausiai darbo viet\xc5\xb3 buvo sukurta Vienos centre._NEWLINE_Vienoje sutelkta apie tre\xc4\x8ddalis visos Austrijos pramon\xc4\x97s produkcijos. I\xc5\xa1vystyta ma\xc5\xa1in\xc5\xb3, chemijos, siuvimo, avalyn\xc4\x97s, poligrafijos, maisto pramon\xc4\x97. Eksportuojama madinga apranga, trikota\xc5\xbeas, kepur\xc4\x97s, avalyn\xc4\x97, muzikos instrumentai ir kt. Gerai i\xc5\xa1vystytas turizmo sektorius.\n_START_SECTION_\nTurizmas\n_START_PARAGRAPH_\nD\xc4\x97l \xc4\xafvairios architekt\xc5\xabros ir \xe2\x80\x9eMuzikos miesto\xe2\x80\x9c, kuriame k\xc5\xabr\xc4\x97 tokie muzikai kaip Bethovenas, Mocartas ir Maleris, reputacijos Viena yra vienas m\xc4\x97gstamiausi\xc5\xb3 turist\xc5\xb3 pam\xc4\x97gt\xc5\xb3 viet\xc5\xb3 pasaulyje. Daugum\xc4\x85 miesto \xc4\xaf\xc5\xbeymybi\xc5\xb3 galima aplankyti i\xc5\xa1tisus metus. Labiausiai lankytinos miesto vietos yra \xc5\xa0v. Stepono katedra, \xc5\xa0enbruno r\xc5\xabmai, \xc5\xa0enbruno zologijos sodas, Meno istorijos muziejus, Hofburgo r\xc5\xabmai, Albertina (muziejus), mil\xc5\xbeini\xc5\xa1kas ap\xc5\xbevalgos ratas (vok. Wiener Riesenrad) ir MuseumsQuartier (muziejus).\n_START_SECTION_\nTransportas\n_START_PARAGRAPH_\nViena yra\xc2\xa0\xe2\x80\x93 didelis upi\xc5\xb3 uostas. Miesto transporto sistem\xc4\x85 sudaro tarptautinis \xc5\xa0vechato (vok. Schwechat) oro uostas, vandens transportas, automagistraliniai automobili\xc5\xb3 keliai, gele\xc5\xbeinkelis, vie\xc5\xa1asis transportas (autobusai, tramvajai, metro).\n_START_SECTION_\nRy\xc5\xa1iai su Lietuva\n_START_PARAGRAPH_\n\xc4\xae Austrijos sostin\xc4\x99 semtis mokslo \xc5\xbeini\xc5\xb3 lietuviai vyko nuo XVI a. 1750\xe2\x80\x931752\xc2\xa0m. Vienoje architekt\xc5\xabr\xc4\x85 studijavo Tomas \xc5\xbdebrauskas. V\xc4\x97liau Vienos auk\xc5\xa1tosiose mokyklose mok\xc4\x97si: Darius Lapinskas, Alfonsas Dargis, Antanas Tamo\xc5\xa1aitis, Jonas Byra, Mykolas Marcinkevi\xc4\x8dius, Veronika Alseikien\xc4\x97, Juozapas Montvila, Kazys Boruta, Kazys Dauk\xc5\xa1as, Stasys Vaini\xc5\xabnas, Vytautas Girdzijauskas, Alfonsas Gu\xc4\x8das, Andrius Bulota, Petras Lukas, Ona Lukauskait\xc4\x97-Po\xc5\xa1kien\xc4\x97, Antanas Vasys-Vasiliauskas, Leonas Baltrus, Antanas Maka\xc4\x8dinas, Justinas Karosas, Juozas Dauparas, Kazimieras Alminas, Ignas Skrupskelis, Anatolijus Rozenbliumas, Juozas \xc4\x84\xc5\xbeuolaitis, Adolfas Akelaitis, Jonas Lau\xc5\xbeikas, Antanas Milaknis, Jonas Balys, Liudas Vilimas, Al\xc4\x97 R\xc5\xabta, Edmundas Arbas-Arba\xc4\x8diauskas ir kt._NEWLINE_Vienoje Juozas Ma\xc5\xbeeika 1937\xc2\xa0m. tarptautiniame jaun\xc5\xb3j\xc5\xb3 dainink\xc5\xb3 konkurse laim\xc4\x97jo sidabro, o birbyninkas Pranci\xc5\xa1kus Budrius tarptautiniame atlik\xc4\x97j\xc5\xb3 konkurse 1959\xc2\xa0m.\xc2\xa0\xe2\x80\x93 aukso medal\xc4\xaf._NEWLINE_Per Antr\xc4\x85j\xc4\xaf pasaulin\xc4\xaf kar\xc4\x85 \xc4\xaf miest\xc4\x85 nema\xc5\xbeai lietuvi\xc5\xb3 buvo atve\xc5\xbeti darbams, o paskutiniaisiai karo m\xc4\x97nesiais jame susitelk\xc4\x97 pab\xc4\x97geliai i\xc5\xa1 Lietuvos. Pokaryje tautie\xc4\x8diai susib\xc5\xabr\xc4\x97 \xc4\xaf bendruomen\xc4\x99, Lietuvos Nepriklausomyb\xc4\x97s dien\xc4\x85 minima Palavi\xc4\x8dini r\xc5\xabmuose ir garsiame Esterhazy restorane, kurio vyno r\xc5\xabsiuose po Kalenbergo m\xc5\xab\xc5\xa1io pergal\xc4\x99 \xc5\xa1vent\xc4\x97 Jono Sobieskio daliniuose kovoj\xc4\x99 lietuvi\xc5\xb3 kariai .\n_START_SECTION_\nKult\xc5\xabra ir miesto \xc4\xaf\xc5\xbeymyb\xc4\x97s\n_START_PARAGRAPH_\n\xc5\xa0iais laikais buvusi\xc5\xb3 kaizeri\xc5\xb3 r\xc5\xabmuose buvo \xc4\xafrengti pasaulinio lygio meno k\xc5\xabrini\xc5\xb3 muziejai ir parodos. Dalis vienos kult\xc5\xabros yra laikomi kaizeri\xc5\xb3 palikim\xc5\xb3 mieste pastatyti Hofburgo r\xc5\xabmai, \xc5\xa0enbruno r\xc5\xabmai ir Belvederio dvaras. Ispan\xc5\xb3 jojimo mokykloje yra rengiami renginiai, kuriuose yra atliekama, auk\xc5\xa1\xc4\x8diausiu lygiu i\xc5\xa1dresuot\xc5\xb3 arkli\xc5\xb3 programa._NEWLINE_Moksle Viena pasi\xc5\xbeym\xc4\x97jo, ypa\xc4\x8d medicinos srityje. Mieste tebeveikia seniausias universitetas (Vienos universitetas) voki\xc5\xa1kai kalban\xc4\x8diose \xc5\xa1alyse. Jo \xc5\xbeymiausias profesorius buvo Zigmundas Froidas. Taip pat \xc5\xbeym\xc5\xabs yra Vienos filosof\xc5\xb3 ratelis (vok. Wiener Kreis der Philosophie) ir Austrijos ekonomikos teorijos mokykla (vok. \xc3\x96sterreichische Schule der Wirtschaftstheorie)._NEWLINE_Tarptautiniu mastu buvo ir yra svarbus Vienos muzikinis gyvenimas. Tai \xc4\xaftvirtino tokie kompozitoriai kaip Mocartas, Bethovenas, \xc5\xa0trausas, Maleris ir \xc5\xa0ionbergas. Vienos valsas yra populiarus dar iki \xc5\xa1i\xc5\xb3 dien\xc5\xb3. \xc5\xa0iais laikais \xc5\xbeinomiausi muzikos objektai yra Vienos filharmonija, Vienos simfoninis orkestras, Vienos opera ir ansamblis Concertus Musicus Wien. Mieste \xc4\xafsik\xc5\xabr\xc4\x99s vienas garsiausi\xc5\xb3 vaik\xc5\xb3 chor\xc5\xb3 pasaulyje._NEWLINE_Mieste gausu teatr\xc5\xb3, oper\xc5\xb3, muziej\xc5\xb3 ir kit\xc5\xb3 kult\xc5\xabros objekt\xc5\xb3. Vienoje kasmet rengiamas Vienos operos balius (vok. Wiener Opernball), vykstantis Vienos operoje._NEWLINE_Vienoje yra \xc4\xafsp\xc5\xabdingas senamiestis, kuriame yra Hofburgo r\xc5\xabmai (Habsburg\xc5\xb3 rezidencija; XVI\xe2\x80\x93XIX a.), \xc5\xa0v. Stepono katedra (XII\xe2\x80\x93XV a.),  Wiener Riesenrad, Ispan\xc5\xb3 jojimo mokykla, \xc5\xa0ionbruno r\xc5\xabmai, Valstybiniai operos r\xc5\xabmai, Meno istorijos muziejus, Vienos mi\xc5\xa1kas ir kt. I\xc5\xa1lik\xc4\x99 daug baroko stiliaus XVII\xe2\x80\x93XVIII a. pastat\xc5\xb3. Kahlenberg\xe2\x80\x99o rajone, ant kalvos stovi barokin\xc4\x97 \xc5\xa0v. Juozapo koply\xc4\x8dia su ATR bajor\xc5\xb3, dalyvavusi\xc5\xb3 1683\xc2\xa0m. m\xc5\xab\xc5\xa1yje prie\xc5\xa1 osmanus, herbais. Taip pat yra L. van Bethoveno, J. Haidno, V. A. Mocarto, F. \xc5\xa0uberto, J. \xc5\xa0trauso namai-muziejai.\n_START_SECTION_\nSportas\n_START_PARAGRAPH_\nDaugiausia mieste yra futbolo klub\xc5\xb3. Be j\xc5\xb3, dar yra daug ledo ritulio klub\xc5\xb3, (Vienna Capitals vyr\xc5\xb3 ir EHV Sabres Wien moter\xc5\xb3), tapusi\xc5\xb3 Austrijos \xc4\x8dempionais. Vienos miesto sal\xc4\x97je vyko Pasaulio ledo ritulio \xc4\x8dempionatas. WBV Homerunners yra tape Austrijos beisbolo \xc4\x8dempionais. Tinklinio klubas aon hotVolleys ir rankinio Aon Fivers Margareten tapo Austrijos \xc4\x8dempionais. Vienoje taip pat vyksta daug kit\xc5\xb3 sporto rengini\xc5\xb3 kaip Vienos miesto maratonas ir kt.'